দেশ স্বাধীন হওয়ার পরে বঙ্গবন্ধু তাকে মন্ত্রী হওয়ার কথা বলেছিলেন, শিল্পকলা একাডেমীর বড় পদে চাকরিও দিতে চেয়েছেন, কিন্তু নির্লোভী জব্বার এইসব কিছুই চাননি। গানের প্রতি আসক্তির কারণে একটি সঙ্গীত একাডেমি করতে চেয়েছেন। তাই, বঙ্গবন্ধু ধানমণ্ডির ১৩/১ নম্বর বাড়িতে ‘গীতাঞ্জলি সংগীত বিদ্যালয়’ করার সুযোগ করে দিলেন। পঁচাত্তরে যখন বঙ্গবন্ধুকে হত্যা করা হয় তখন তার কাছ থেকে বাড়িটি ছিনিয়ে নেয়া হয়। নিজের থাকার জন্য নয়, নতুন ছেলেমেয়েদের গানে দীক্ষিত করার জন্য তিনি এই বাড়িটি এখনো ফিরে পাওয়ার আশা করেন।